Ondersoekdirektoraat kry gou meer tandeArgieffoto (Foto: Daniel Bone/Pixabay) Konsultasies is reeds aan die gang om die ondersoekdirektoraat (OD) in die kantoor van die nasionale direkteur van openbare vervolging ŉ permanente entiteit binne die Nasionale Vervolgingsgesag (NVG) te maak. Dié stap is ŉ poging om korte mette van korrupsie te maak. Pres. Cyril Ramaphosa sê die ondersoekdirektoraat sal binnekort nie meer van die Valke se spesialisondersoekers hoef gebruik te maak nie sou die OD ŉ permanente entiteit word. Die OD se bestaande span spesialisondersoekers sal dan kan uitgebrei word en nuwe ondersoekers sal gewerf word. “Ons verwag dat 2023 ŉ jaar van verhoogde aktiwiteit vir die ondersoekdirektoraat sal wees,” het Ramaphosa Maandag in sy jongste aanlyn nuusbrief gesê. Die OD is in 2019 gestig en volg sedertdien “’n innoverende benadering om aanspreeklikheid te verseker van diegene wat by staatskaping betrokke is,” sê Ramaphosa. “Die NVG se ondersoekdirektoraat het as deel van sy voortgesette kriminele ondersoek na komplekse korrupsie by Eskom ŉ omvattende skikkingsooreenkoms met ŉ internasionale maatskappy, ABB, gefinaliseer om meer as R2,5 miljard se strafvergoeding aan Suid-Afrika te betaal. Die betaling sal aan die kriminele bate- herwinningsrekening gemaak word. ‘Ons vorder’ Ramaphosa sê verskeie vermeende staatskapers is ook verlede jaar in hegtenis geneem. Altesaam 187 beskuldigdes is in 32 staatskaping- en korrupsiesake voor die hof gebring, en sowat R12,9 miljard se fondse en bates is bevries, aldus die nuusbrief. Volgens Ramaphosa is daar die afgelope vyf jaar aansienlike vordering gemaak met die versterking van die staat se vermoë om korrupsie te hanteer. Hy glo die eerste belangrike stap was die destydse instelling van ŉ spesiale tribunaal om die Spesiale Ondersoekeenheid (SOE) in staat te stel om siviele eise teen korruptes te bespoedig en gesteelde fondse terug te kry. R75 miljard se siviele sake is sedert Maart 2022 na die spesiale tribunaal en land se hooggeregshowe verwys. Dit is gelykstaande aan wat vanjaar vir die kinderondersteuningstoelae begroot is. Daar is tans 119 sake van meer as R12 miljard op die spesiale tribunaal se tafel. “Ons het voorheen wêreldklasinstellings opgerig. Dit is nou tyd om ons instellings te herbou sodat hulle die toets van die tyd kan deurstaan en die waardes en visie van ons grondwetlike demokrasie kan bevorder,” sê Ramaphosa.